
Az endokannabinoid rendszer modulálása a migrén nitroglicerin indukálta állatkísérletes modelljében

A migrén súlyos tüneteket okozó primer fejfájásbetegség, melynek pontos pathomechanizmusa az intenzív kutatások ellenére nem ismert, de a trigeminális rendszer szenzitizációja és aktivációja alapvető szerepet játszik a betegség kialakulásában.
A kannabinoid rendszernek fontos szerepe van a fájdalomérzésben és a szenzitizációs folyamatokban, ezáltal részt vehetnek a migrén pathomechanizmusában. Endogén kannabinoid receptor agonista az anandamid, vagy arachidonoil-etanolamid (AEA), amely állatkísérletekben hatásos fájdalomcsillapítónak bizonyult.
A nitrogén monoxid donor nitroglicerin (NTG) szisztémás adása az egyik humán migrén modellnek tekinthető, mert migrénesekben aura nélküli rohamot provokál. Állatkísérletekben igazolódott, hogy az NTG a caudalis trigeminalis mag másodlagos érző neuronjainak aktivációja mellett, képes ugyanitt a centralis szenzitizáció markerének tartott neuronális nitrogen-oxid-szintáz (nNOS)-expressziót emelni patkányban.
Jelen kísérletünkben azt vizsgáltuk, hogy az AEA-kezelés képes-e modulálni a NTG-indukálta nNOS-expresszió emelkedést.
Kísérletünkben hím patkányokat használtunk fel (n=24). Az állatokat négy csoportra osztottuk (placebo-kezelt, NTG-kezelt, placebo+AEA kezelt, NTG+AEA kezelt). Az első csoport állatai placebo (fiziológiás sóoldat), a második csoport állatai NTG (10 mg/kg) kezelést kaptak intraperitoneálisan (i.p.). A harmadik és negyedik csoport állatai i.p. AEA-kezelést (2x5 mg/kg) kaptak 30 perccel a placebo, vagy NTG kezelés előtt, majd 60 perccel utána. A placebo, vagy NTG kezelés után 4 órával az állatokat transzkardiálisan perfundáltuk, majd a cervikális gerincvelőt eltávolítottuk a nNOS-immunhisztokémiai festés céljából.
A korábbi eredményekhez hasonlóan a NTG képes volt szignifikánsan megemelni a nNOS-expressziót a másodlagos trigeminalis neuronokban, és ezt a változást az AEA kezelés modulálta a kannabinoid receptorokon keresztül.
Eredményeinket összegezve elmondhatjuk, hogy az AEA képes csökkenteni az NTG okozta trigeminális rendszer aktivációt és szenzitizációt a másodlagos érző neuronok szintjén. Ezek alapján az endogén kannabinoidok talán terápiás lehetőséget nyújthatnak a migrénes fejfájás kezelésében.



